ಶುದ್ಧ ಇಂಧನ: 5 ರಾಜ್ಯಗಳಲ್ಲಿ ಶೇ 45ಕ್ಕಿಂತ ಕಡಿಮೆ ಮನೆಗಳಲ್ಲಿ ಬಳಕೆ ನವದೆಹಲಿ: ದೇಶದ 5 ರಾಜ್ಯಗಳಲ್ಲಿ ಶೇ 45ಕ್ಕಿಂತ ಕಡಿಮೆ ಮನೆಗಳಲ್ಲಿ ಅಡುಗೆಗಾಗಿ ಶುದ್ಧ ಇಂಧನ ಬಳಸಲಾಗುತ್ತದೆ ಎಂದು ರಾಷ್ಟ್ರೀಯ ಕುಟುಂಬ ಆರೋಗ್ಯ ಸಮೀಕ್ಷೆಯ ಎನ್ಎಫ್ಎಚ್ಎಸ್ ಅಂಕಿಅಂಶಗಳು ಹೇಳುತ್ತವೆ. 17 ರಾಜ್ಯಗಳು ಹಾಗೂ 5 ಕೇಂದ್ರಾಡಳಿತ ಪ್ರದೇಶಗಳಲ್ಲಿ ಈ ಸಮೀಕ್ಷೆಯನ್ನು ನಡೆಸಲಾಗಿದೆ. ಕಡಿಮೆ ಪ್ರಮಾಣದ ತ್ಯಾಜ್ಯ ಹೊರಸೂಸುವ ಇಂಧನಗಳನ್ನು ಶುದ್ಧ ಇಂಧನ ಎಂದು ಕರೆಯಲಾಗುತ್ತದೆ. ವಿದ್ಯುತ್, ಜೈವಿಕ ಇಂಧನಗಳು, ಎಲ್ಪಿಜಿ, ಇಥೆನಾಲ್ ಶುದ್ಧ ಇಂಧನಕ್ಕೆ ಕೆಲವು ಉದಾಹರಣೆಗಳಾಗಿವೆ. ಬಿಹಾರದಲ್ಲಿ ಶೇ 37.8ರಷ್ಟು ಮನೆಗಳಲ್ಲಿ ಶುದ್ಧ ಇಂಧನ ಬಳಕೆ ಇಲ್ಲ. ಉಳಿದಂತೆ, ಅಸ್ಸಾಂ ಶೇ 42.1, ಮೇಘಾಲಯ ಶೇ 33.7, ನಾಗಾಲ್ಯಾಂಡ್ ಶೇ 43 ಹಾಗೂ ಪಶ್ಚಿಮ ಬಂಗಾಳದಲ್ಲಿ ಶೇ 40.2ರಷ್ಟು ಮನೆಗಳಲ್ಲಿ ಶುದ್ಧ ಇಂಧನ ಬಳಕೆ ಮಾಡುವುದಿಲ್ಲ ಎಂಬುದು ಸಮೀಕ್ಷೆಯಿಂದ ತಿಳಿದು ಬಂದಿದೆ. ಸಮೀಕ್ಷೆಗಾಗಿ 6.1 ಲಕ್ಷ ಮನೆಗಳಿಂದ ಜನಸಂಖ್ಯೆ, ಆರೋಗ್ಯ, ಕುಟುಂಬ ಯೋಜನೆ, ಪೌಷ್ಟಿಕತೆ ಸೇರಿದಂತೆ ವಿವಿಧ ಸೂಚ್ಯಂಕಗಳಿಗೆ ಸಂಬಂಧಿಸಿ ಮಾಹಿತಿ ಸಂಗ್ರಹಿಸಲಾಗಿದೆ. ಶುದ್ಧ ಇಂಧನ ಬಳಕೆಯಲ್ಲಿ ಕೆಲವು ರಾಜ್ಯಗಳು ಉತ್ತಮ ಸಾಧನೆ ದಾಖಲಿಸಿವೆ. ಗೋವಾದಲ್ಲಿ ಶೇ 96.5ರಷ್ಟು ಮನೆಗಳಲ್ಲಿ ಇಂಥ ಇಂಧನ ಬಳಕೆ ಮಾಡುತ್ತಿರುವುದು ಸಮೀಕ್ಷೆಯಲ್ಲಿ ಕಂಡು ಬಂದಿದೆ. ತೆಲಂಗಾಣ ಶೇ 91.8, ಮಿಜೋರಾಂ ಶೇ 83.8 ಹಾಗೂ ಆಂಧ್ರಪ್ರದೇಶದಲ್ಲಿ ಶೇ 83.6ರಷ್ಟು ಮನೆಗಳಲ್ಲಿ ಶುದ್ಧ ಇಂಧನ ಬಳಕೆ ಮಾಡಲಾಗುತ್ತಿದೆ ಎಂದೂ ಸಮೀಕ್ಷೆ ಹೇಳಿದೆ. ನೈರ್ಮಲ್ಯ: ನೈರ್ಮಲ್ಯ ವ್ಯವಸ್ಥೆಗೆ ಸಂಬಂಧಿಸಿದಂತೆ ಶೇ 70ಕ್ಕೂ ಅಧಿಕ ಮನೆಗಳಲ್ಲಿ ಸುಧಾರಿತ ನೈರ್ಮಲ್ಯ ವ್ಯವಸ್ಥೆ ಇರುವುದು ಸಹ ಸಮೀಕ್ಷೆ ವೇಳೆ ಕಂಡು ಬಂದಿದೆ. ಲಕ್ಷದ್ವೀಪ ಶೇ 99.8, ಕೇರಳದಲ್ಲಿ 98.7 ಗರಿಷ್ಠ ಸಂಖ್ಯೆಯ ಮನೆಗಳಲ್ಲಿ ಸಧಾರಿತ ನೈರ್ಮಲ್ಯ ವ್ಯವಸ್ಥೆ ಇದೆ. ಅತ್ಯಂತ ಕಡಿಮೆ ಸೌಲಭ್ಯ ಇರುವ ರಾಜ್ಯವೆಂದರೆ ಬಿಹಾರ ಶೇ 49.4 ಹಾಗೂ ಕೇಂದ್ರಾಡಳಿತ ಪ್ರದೇಶವೆಂದರೆ ಲಡಾಖ್ ಶೇ 42.3. ಸಮೀಕ್ಷೆಯ ಭಾಗವಾಗಿದ್ದ ಎಲ್ಲ ಮನೆಗಳಲ್ಲಿಯೂ ಅಯೋಡಿನ್ಯುಕ್ತ ಉಪ್ಪು ಬಳಕೆ ಮಾಡಲಾಗುತ್ತಿದೆ ಎಂಬುದು ತಿಳಿದುಬಂದಿದೆ. ಉಳಿದ ರಾಜ್ಯಗಳಲ್ಲಿ ಎರಡನೇ ಹಂತದ ಸಮೀಕ್ಷೆ ಕೈಗೊಳ್ಳಲಾಗಿದ್ದು, ಮುಂದಿನ ವರ್ಷ ಅಂಕಿಅಂಶಗಳನ್ನು ಬಿಡುಗಡೆ ಮಾಡಲಾಗುವುದು ಎಂದು ಆರೋಗ್ಯ ಸಚಿವಾಲಯ ತಿಳಿಸಿದೆ.